M. Gibalová, poslankyňa: (2008-04-03):
Žiadala som odpoveď, prečo neboli súkromné školy vrátane cirkevných zahrnuté medzi oprávnených žiadateľov v rámci vyhlásenej výzvy, kód výzvy ROP 11 2008/01. V tejto veci som interpelovala rovnako aj ministra financií Jána Počiatka, v ktorého odpovedi sa uvádza niekoľko dôležitých a zaujímavých informácií. Keďže moje otázky, moja interpelácia bola skoro identická jednému aj druhému ministrovi, budem sa musieť vo svojej odpovedi na interpeláciu dotknúť aj odpovede jedného, aj druhého, pretože sa navzájom prelínajú. Keď som tieto materiály skomparovala, nadobudla som v prvom momente dojem, že pravá ruka nevie, čo robí ľavá. Po hlbšom preštudovaní odpovedí musím konštatovať, že pán minister Počiatek mi zaslal serióznu odpoveď, ktorá ma zorientovala v situácii, ale zároveň nastolila zrkadlo vašej odpovedi, pán minister výstavby a regionálneho rozvoja, a prepáčte mi to, v istých momentoch odpovedi až trápnej na moju interpeláciu. V prvej časti odpovede sa venujete zbytočne programovému obdobiu, teda robíte akúsi históriu programového obdobia, ktoré má v tejto chvíli nezaujíma. Čo je pre mňa ale veľmi závažné, z predložených materiálov je zrejmé, že ministerstvo financií nevydalo žiadne záväzné stanovisko, ani odporúčanie a ani sa nechystá vydať stanovisko alebo odporúčanie, na základe ktorého súkromné školy vrátane cirkevných by nemali byť v rámci otvorenej výzvy ROP infraštruktúra vzdelávania zaradené medzi oprávnených žiadateľov, lebo by mali spadať pod schémy štátnej pomoci, ako to tvrdia vaši zamestnanci. Citujem z e-mailovej komunikácie s pracovníčkou uvedenou ako kontaktná osoba pre ROP. Táto odpoveď je zverejnená aj na internete. Citácia: „Ako iste viete, cirkevné školy sú stále oprávnenými žiadateľmi. Nateraz je problém v stanovisku ministerstva financií, ktoré má názor, že súkromné školy ako-také, nielen cirkevné, by mali spadať pod takzvané schémy štátnej pomoci, prostredníctvom ktorých sa štandardne podporujú podnikateľské subjekty. V takom prípade by podpora nepredstavovala 95 % z celkových oprávnených nákladov na projekt. Ministerstvo výstavby túto problematiku v súčasnosti rieši a o jej vývoji bude informovať v rámci dokumentácie výzvy na internetovej stránke.“ Z ďalšej e-mailovej komunikácie citujem: „V rámci rezervácie termínov, ktorá sa spustí 17. 3. 2008, nebude menný zoznam oprávnených žiadateľov, pretože ide o tú istú výzvu, ktorá bola vyhlásená 21. 1. 2008. Po definitívnom stanovisku ministerstva financií bude vyhlásená výzva pre súkromné školy alebo ukončí už vyhlásenú výzvu a vyhlási spoločnú výzvu pre súkromné a verejné školy.“ Z odpovede ministra financií pána Počiatka ďalej vyplýva, že táto otázka už vlastne bola uzavretá, pretože ministerstvo výstavby a regionálneho rozvoja oznámilo ministerstvu financií, že v súvislosti s regionálnym operačným programom pre programové obdobie 2007 až 2013 nebudú vypracované schémy štátnej pomoci. Citujem z odpovede ministra financií: „Za poskytovanie štátnej pomoci a minimálnej pomoci je však zodpovedný jej poskytovateľ, ministerstvo výstavby, teda je na jeho rozhodnutí, aký prístup, postup pri poskytovaní finančných prostriedkov zvolí na základe vlastnej analýzy. Ministerstvo výstavby nakoniec ministerstvu financií oznámilo, že v súvislosti s regionálnym operačným programom pre programové obdobie 2007 až 2013 nebudú vypracované schémy štátnej pomoci.“ Citujem teraz z vašej odpovede: „V súvislosti s vašimi otázkami vás informujem, že poskytnúť jednoznačné stanovisko ministerstva výstavby bude možné až po doriešení problematiky podpory súkromných vzdelávacích zariadení. V prípade, ak by vznikla potreba schémy vypracovať, začne ministerstvo výstavby s ich vypracovaním.“ To je také príliš všeobecné, že ak by vznikla potreba. Kedy vznikne tá potreba? V komparácii odpovedí vyvstávajú ďalšie otázky na vás, pán minister výstavby, ktoré budem stručne konkretizovať v interpelácii  vám opäť určenej na dnešnej schôdzi. Vecné analýzy, ako vyplýva zo stanoviska ministerstva financií, vám totiž preukázali, že cirkevné a súkromné školy pri poskytovaní vzdelávania nepôsobia ako subjekty hospodárskej súťaže, ale pôsobia vo verejnoprospešnom záujme, čo ste potvrdili aj vy vaším oznámením, že nebudete v súvislosti s ROP  vypracúvať schémy štátnej pomoci pre toto programované obdobie. Táto vaša odpoveď na interpeláciu je pre mňa nieže nedostačujúca, ale úplne zavádzajúca, pretože ani raz v nej  nespomínate ministerstvo financií. A ak by som si nebola vypýtala odpoveď aj od ministerstva financií, tak asi ťažko by som došla k záveru, že naozaj je to vo vašej kompetencii, že ste vyradili tieto školy z financovania. Preto vyjadrujem svoju veľkú nespokojnosť a prosím, aby Národná rada pri hlasovaní toto zobrala na vedomie. Ďakujem.